b'\n_START_ARTICLE_\nLazarat\n_START_SECTION_\nLega\n_START_PARAGRAPH_\nLazarat le\xc5\xbei na zahodnem bregu reke Drino na pobo\xc4\x8dju gore Mali i Gjer\xc3\xab, okoli dva kilometra od obrobja zgodovinskega mesta Gjirokast\xc3\xabr in okoli 30 kilometrov od meje z Gr\xc4\x8dijo.\n_START_SECTION_\nZgodovina\n_START_PARAGRAPH_\nVas je bila verjetno ustanovljena v 16. stoletju in naj bi kasneje postala kolonija gobavcev. Po drugi svetovni vojni je komunisti\xc4\x8dna oblast v Lazarat deportirala ne\xc5\xbeelene dru\xc5\xbeine, kar je v vasi pripomoglo k stvaritvi odnosa, kriti\xc4\x8dnega do re\xc5\xbeima._NEWLINE_Nekdanja ob\xc4\x8dina Lazarat, h kateri je poleg istoimenske vasi spadala tudi sosednja vas Kordhoc\xc3\xab, je po reformi leta 2015 postala del ob\xc4\x8dine Gjirokast\xc3\xabr.\n_START_SECTION_\nPrebivalstvo\n_START_PARAGRAPH_\nPrebivalci so ve\xc4\x8dinoma muslimani, med katerimi je veliko bekta\xc5\xa1ev. Po \xc5\xa1tetju leta 2011 je v Lazaratu in Kordhoci \xc5\xbeivel 2801 prebivalec. Lazarat je edina pode\xc5\xbeelska ob\xc4\x8dina v ju\xc5\xbeni Albaniji, v kateri \xc5\xa1tevilo prebivalcev po letu 1991 ni upadlo.\n_START_SECTION_\nKanabis\n_START_PARAGRAPH_\nLazarat je dolgo veljal za sredi\xc5\xa1\xc4\x8de proizvodnje marihuane v Albaniji. Proizvodnja se je razmahnila v 1990. letih in botrovala skokoviti rasti \xc5\xbeivljenjskega standarda v kraju; z gojenjem konoplje naj bi se ukvarjalo 90 odstotkov njegovih prebivalcev. Posamezni poskusi oblasti, da bi prevzele nadzor nad vasjo, so vsakokrat naleteli na oboro\xc5\xbeen odpor. Italijanska finan\xc4\x8dna stra\xc5\xbea (Guardia di Finanza) je leta 2013 iz zraka raziskala obmo\xc4\x8dje in poro\xc4\x8dala o preko 300 hektarih povr\xc5\xa1ine, namenjene gojenju konoplje, proizvodnja pa naj bi letno zna\xc5\xa1ala okoli 1000 ton kanabisa, vrednega 4,5 milijarde evrov._NEWLINE_Po policijskih poskusih prevzema nadzora so krajevni aktivisti sestavili seznam zahtev za albansko vlado, ki bi med drugim Lazaratu podelila avtonomijo ter dovolila proizvodnjo in promet z marihuano znotraj ob\xc4\x8dinskih meja. Vlada je zahteve zavrnila._NEWLINE_16. junija 2014 je albanska policija napadla Lazarat z namenom uni\xc4\x8diti proizvodnjo droge in obnoviti dr\xc5\xbeavni nadzor. Policija je obkolila vas in se spopadla s kriminalnimi tolpami in prebivalci, oboro\xc5\xbeenimi z mitraljezi, protitankovskimi raketami in granatami. V akciji je sodelovalo okoli 900 policistov, vklju\xc4\x8dno s pripadniki posebnih enot RENEA (Oddelek za nevtralizacijo oboro\xc5\xbeenih elementov) in FNSH (Hitre intervencijske sile). Policija je v nekaj dni trajajo\xc4\x8di raciji za\xc5\xbegala velike koli\xc4\x8dine droge in izruvala konopljo. Uni\xc4\x8denih naj bi bilo preko 650 000 rastlin, 279 ljudi pa je bilo aretiranih. Tudi po policijski akciji je pri\xc5\xa1lo do nekaterih novih incidentov, od katerih je najbolj odmeval uboj pripadnika RENEA Ibrahima Bashe, ki je bil junija 2015 ustreljen pri izvajanju nadzora na obrobju vasi._NEWLINE_Po zavzetju Lazarata se je proizvodnja droge deloma preselila v nenaseljene, te\xc5\xbee dostopne gorate predele dr\xc5\xbeave.'